Οι πρόσφυγες που φθάνουν στους ευρωπαϊκούς καταυλισμούς για τους μετανάστες ζητούν κωδικούς για wi-fi πριν ελέγξουν αν υπάρχουν τρόφιμα, νερό και βασικά είδη υγιεινής, γράφουν οι Times του Λονδίνου.

Οι αναζητούντες άσυλο συχνά χρησιμοποιούν τα κινητά τους τηλέφωνα για να κατευθυνθούν προς την Ευρώπη και μόλις φθάνουν χρειάζονται δυνατό σήμα wi-fi προκειμένου να μείνουν σε επικοινωνία με τα οικεία τους πρόσωπα στη χώρα τους.

«Το πρώτο πράγμα που ζητά ένας πρόσφυγας φθάνοντας στον καταυλισμό, δεν είναι νερό και τροφή, αλλά wi-fi», δήλωσε ο Καν Τερζίογλου της τηλεφωνικής εταιρείας Turkcell, στο Παγκόσμιο Οικονομικό Φόρουμ στο Νταβός.

«Πρέπει να χρησιμοποιήσουμε ό,τι προσφέρουν οι ψηφιακές τεχνολογίες σε μια προσπάθεια ανεύρεσης αποτελεσματικών λύσεων για την προσφυγική κρίση», πρόσθεσε ο ίδιος.

Οι Έλληνες ειδικοί εντοπίζουν παρόμοια στοιχεία, σημειώνεται στο ίδιο δημοσίευμα και προστίθεται πως μια διαμαρτυρία για τις άθλιες συνθήκες διαβίωσης σε προσφυγικό καταυλισμό στην Ελλάδα, διακόπηκε προσωρινά ώστε τεχνικοί να επιδιορθώσουν το δίκτυο wi-fi.

Πηγή: ΑΜΠΕ